Fedsas ondersteun nuwe skolebeleidArgieffoto: Paul Colditz van Fedsas. Die Federasie van Beheerliggame van Suid-Afrikaanse Skole (Fedsas) het vandeesweek in ŉ verklaring gesê die nuwe beleid, wat standaarde stel vir skoolhoofde in Suid-Afrika, wat op 18 Maart vanjaar in die Staatskoerant gepubliseer is, is ŉ positiewe mylpaal vir onderwys in die land. Fedsas is ŉ vrywillige vereniging van skoolbeheerliggame by openbare skole en staan die behoud en bevordering van gehalte-onderwys voor. Paul Colditz, uitvoerende hoof van Fedsas, het gesê die organisasie is bly oor die nuwe beleid en trots op dit wat die onderwysdepartement bereik het. “Fedsas was een van die rolspelers wat versoek is om kommentaar te lewer op die konsepbeleid. Ons wil die minister van basiese onderwys, me. Angie Motshekga en haar departement gelukwens met hierdie beleid,” het Colditz gesê. “Die finale beleid oortref ons verwagtinge. Dit is weldeurdag en sal ŉ belangrike maatstaf wees vir skoolbeheerliggame wanneer aanbevelings oor kandidate vir skoolhoofde gemaak word. Dit verskaf ook duidelikheid oor die verhouding tussen ŉ skoolhoof en die skoolbeheerliggaam.” Die organisasie sê ŉ skoolhoof is ŉ kernskakel in die onderwysketting. “Vir Suid-Afrika se onderwysstelsel om suksesvol en kompeterend te wees, is uitstekende skoolhoofde ononderhandelbaar. Skoolbeheerliggame speel ŉ bepalende rol in die aanstellingsproses van skoolhoofde. Hierdie beleid dra by tot die beskerming van die bevoegdheid van beheerliggame om hierdie proses te bestuur en aanbevelings vir die aanstelling van skoolhoofde te maak,” het Colditz gesê. Fedsas het ook die minister en die onderwysdepartement bedank vir die steun wat hulle aan skole bied. “ŉ Beleid soos hierdie maak dit duidelik besluite oor skoolhoofde kan nie aan vakbonde of vakbondgenote in die departement oorgelaat word nie. Onlangse mediaberigte oor die ‘verkoop’ van skoolhoofposte deur vakbonde, bevestig die integriteit van die aanstellingsproses moet bo verdenking bly.” Colditz het ook gesê die organisasie is daartoe verbind om skole vir gehalte-onderrig te bevorder. “As gerekende rolspeler in die onderwys, sal ons voortgaan om die minister en haar departement te steun in inisiatiewe wat bydra tot die verwesenliking van Fedsas se ideale.”